Κανονισμός (ΕΚ) αριθ. 1461/2002 της Επιτροπής

της 9ης Αυγούστου 2002

σχετικά με τον καθορισμό των ποσοτήτων για τις εισαγωγές μπανάνας στην Κοινότητα στο πλαίσιο των δασμολογικών ποσοστώσεων για το τελευταίο τρίμηνο του 2002

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας(1), όπως τροποποιήθηκε τελευταία από τον κανονισμό (ΕΚ) αριθ. 2587/2001(2), και ιδίως το άρθρο 20,

Εκτιμώντας τα ακόλουθα:

(1) Ο κανονισμός (ΕΚ) αριθ. 896/2001 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 349/2002(4), θέσπισε λεπτομερείς κανόνες για την εφαρμογή του κανονισμού (ΕΟΚ) αριθ. 404/93 όσον αφορά τις ρυθμίσεις για τις εισαγωγές μπανάνας στην Κοινότητα. Είναι αναγκαίο να καθορισθούν οι ποσότητες που είναι διαθέσιμες για εισαγωγή κατά τη διάρκεια του τελευταίου τριμήνου του 2002 στο πλαίσιο των δασμολογικών ποσοστώσεων εισαγωγής που προβλέπονται στο άρθρο 18 του κανονισμού (ΕΟΚ) αριθ. 404/93.

(2) Πρέπει να καθορισθούν οι διαθέσιμες προς εισαγωγή ποσότητες στο πλαίσιο των δασμολογικών ποσοστώσεων L/L και Γ για το τελευταίο τρίμηνο, λαμβανομένων υπόψη, αφενός, του όγκου των δασμολογικών ποσοστώσεων που προβλέπονται στο άρθρο 18 του κανονισμού (ΕΟΚ) αριθ. 404/93 και, αφετέρου, των αδειών εισαγωγής που εκδόθηκαν για τα πρώτα τρία τρίμηνα του 2002.

(3) Δεδομένου ότι ο παρών κανονισμός πρέπει να εφαρμοσθεί πριν από την έναρξη της περιόδου για την υποβολή των αιτήσεων αδειών, όσον αφορά το τελευταίο τρίμηνο του 2002, πρέπει να τεθεί σε εφαρμογή αμέσως.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μπανάνας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για το τέταρτο τρίμηνο του 2002, οι ποσότητες που είναι διαθέσιμες για εισαγωγή στο πλαίσιο των ρυθμίσεων των δασμολογικών ποσοστώσεων για την εισαγωγή μπανάνας καθορίζονται στο παράρτημα.

2. Για το τέταρτο τρίμηνο του 2002, οι αιτήσεις αδειών εισαγωγής στο πλαίσιο των δασμολογικών ποσοστώσεων Α/Β και Γ:

α) που υποβάλλονται από ένα παραδοσιακό συναλλασσόμενο δεν μπορούν να αφορούν ποσότητα που υπερβαίνει τη διαφορά μεταξύ της ποσότητας αναφοράς που καθορίζεται σύμφωνα με τα άρθρα 4 και 5 του κανονισμού (ΕΚ) αριθ. 896/2001 και του συνόλου των ποσοτήτων που καλύπτονται από τις άδειες εισαγωγής που εκδόθηκαν για τα πρώτα τρία τρίμηνα του 2002·

β) που υποβάλλονται από έναν μη παραδοσιακό συναλλασσόμενο δεν μπορούν να αφορούν ποσότητα που υπερβαίνει τη διαφορά μεταξύ της ετήσιας ποσότητας που καθορίστηκε και ανακοινώθηκε στον συναλλασσόμενο σύμφωνα με το άρθρο 9 παράγραφος 3 του κανονισμού (ΕΚ) αριθ. 896/2001 και του συνόλου των ποσοτήτων που καλύπτονται από άδειες εισαγωγής που εκδόθηκαν για τα πρώτα τρία τρίμηνα του 2002.

Οι αιτήσεις αδειών εισαγωγής πρέπει να συνοδεύονται από αντίγραφο της (των) άδειας(-ών) εισαγωγής που εκδόθηκε(-αν) για τον συναλλασσόμενο για τα προηγούμενα τρίμηνα του 2002.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Αυγούστου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 47 της 25.2.1993, σ. 1.

(2) ΕΕ L 345 της 29.12.2001, σ. 13.

(3) ΕΕ L 126 της 8.5.2001, σ. 6.

(4) ΕΕ L 55 της 26.2.2002, σ. 17.

ΠΑΡΑΡΤΗΜΑ

Διαθέσιμες ποσότητες μπανάνας ανά δασμολογική ποσόστωση και ανά κατηγορία συναλλασσομένων για το τελευταίο τρίμηνο του 2002

>ΘΕΣΗ ΠΙΝΑΚΑ>